CELEX: 32014D0689
Language: mt
Date: 2014-09-29 00:00:00
Title: 2014/689/UE: Deċiżjoni ta' Implimentazzjoni tal-Kummissjoni tad- 29 ta' Settembru 2014 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija, il-Libja, il-Marokk u t-Tuneżija (notifikata bid-dokument C(2014) 6868)  Test b'rilevanza għaż-ŻEE

1.10.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 287/27
               
            DEĊIŻJONI TA' IMPLIMENTAZZJONI TAL-KUMMISSJONI
      tad-29 ta' Settembru 2014
      dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija, il-Libja, il-Marokk u t-Tuneżija
      
         
            (notifikata bid-dokument C(2014) 6868)
         
      
      (Test b'rilevanza għaż-ŻEE)
      
         (2014/689/UE)
      
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE 90/425/KEE u 90/675/KEE (1), b'mod partikolari l-Artikolu 18(7) tagħha,
      Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
      Billi:
      
                  (1)
               
               
                  Id-Direttiva tal-Kunsill 91/496/KEE tistabbilixxi l-prinċipji tal-kontrolli veterinarji fuq annimali li jidħlu fl-Unjoni minn pajjiżi terzi. Din tistabbilixxi l-miżuri li jistgħu jiġu adottati mill-Kummissjoni, jekk marda li tista' tkun ta' theddida serja għas-saħħa tal-annimali jew għas-saħħa pubblika, timmanifesta ruħha jew tinfirex fit-territorju ta' pajjiż terz.
               
            
                  (2)
               
               
                  Id-Direttiva 97/78/KE tistabbilixxi l-prinċipji tal-verifiki veterinarji fuq prodotti li jidħlu fl-Unjoni minn pajjiżi terzi. Din tistabbilixxi l-miżuri li jistgħu jiġu adottati mill-Kummissjoni, jekk marda li tista' tkun ta' theddida serja għas-saħħa tal-annimali jew għas-saħħa pubblika, timmanifesta ruħha jew tinfirex fit-territorju ta' pajjiż terz.
               
            
                  (3)
               
               
                  Il-marda tal-ilsien u d-dwiefer hija endemika fil-Libja u ġiet ikkonfermata l-preżenza tagħha fit-Tuneżija fil-25 ta' April 2014 u fl-Alġerija fit-23 ta' Lulju 2014.
               
            
                  (4)
               
               
                  Din hija waħda mill-aktar mard li jittieħed malajr fl-ifrat, in-nagħaġ, il-mogħoż u l-ħnieżer. Il-vajrus li jikkawża din il-marda għandu l-potenzjal li jinfirex malajr, l-aktar permezz ta' prodotti miksuba minn annimali infettati u oġġetti mhux ħajjin kontaminati, inklużi l-mezzi ta' trasport bħall-vetturi għall-ġarr tal-bhejjem. Il-vajrus jista' jippersisti wkoll għal diversi ġimgħat f'ambjent kontaminat barra ġisem l-annimal li jkollu l-marda, dejjem skont it-temperatura.
               
            
                  (5)
               
               
                  Il-preżenza tal-marda tal-ilsien u d-dwiefer fl-Alġerija, il-Libja u t-Tuneżija tista' tikkostitwixxi riskju serju għall-popolazzjoni tal-bhejjem fl-Unjoni.
               
            
                  (6)
               
               
                  Għalkemm il-marda tal-ilsien u d-dwiefer ma ġietx ikkonfermata fil-Marokk, dan il-pajjiż terz huwa pajjiż minn fejn jistgħu jgħaddu l-vetturi għall-ġarr tal-bhejjem li jkunu sejrin mill-Alġerija, il-Libja u t-Tuneżija lejn l-Unjoni.
               
            
                  (7)
               
               
                  Minħabba d-deterjorament drastiku tas-sitwazzjoni tal-marda tal-ilsien u d-dwiefer fil-Libja u tal-firxa tagħha fit-Tuneżija u l-Alġerija, jeħtieġ li jiġu adottati ċerti miżuri ta' protezzjoni fil-livell tal-Unjoni li jqisu s-soppravivenza fl-ambjent tal-vajrus tal-marda tal-ilsien u d-dwiefer u r-rotot ta' trażmissjoni potenzjali ta' dak il-vajrus.
               
            
                  (8)
               
               
                  Il-vetturi u l-bastimenti għall-ġarr tal-bhejjem użati għat-trasport tal-annimali ħajjin mill-Alġerija, il-Libja jew it-Tuneżija, jistgħu jiġu kkontaminati bil-vajrus tal-marda tal-ilsien u d-dwiefer f'dawk il-pajjiżi infettati u għalhekk jikkostitwixxu riskju li jintroduċu l-marda mal-wasla tagħhom fl-Unjoni.
               
            
                  (9)
               
               
                  It-tindif u d-diżinfezzjoni xierqa tal-vetturi u l-bastimenti għall-ġarr tal-bhejjem huwa l-aħjar mod kif jitnaqqas ir-riskju tat-trażmissjoni rapida tal-vajrus fuq distanzi kbar.
               
            
                  (10)
               
               
                  Għalhekk, huwa xieraq li l-vetturi u l-bastimenti kollha għall-ġarr tal-bhejjem li ttrasportaw annimali ħajjin lejn destinazzjonijiet fl-Alġerija, fil-Libja jew fit-Tuneżija, jiġu mnaddfa u diżinfettati b'mod xieraq u li dan it-tindif u d-diżinfezzjoni jiġi dokumentat kif suppost fid-dikjarazzjoni ppreżentata mill-operatur jew mis-sewwieq lill-awtorità kompetenti fil-punt tad-dħul.
               
            
                  (11)
               
               
                  L-operatur jew is-sewwieq għandu jiżgura li għal kull vettura u bastiment għall-ġarr tal-bhejjem jinżamm iċ-ċertifikat tat-tindif u d-diżinfezzjoni għal perjodu minimu ta' tliet snin.
               
            
                  (12)
               
               
                  L-Istati Membri għandu jkollhom il-possibbiltà li jissuġġettaw il-vetturi li jittrasportaw l-għalf minn jew li ttrasportaw l-għalf lejn pajjiżi infettati u li minnhom ma jistax jiġi eskluż ir-riskju sinifikanti tal-introduzzjoni tal-marda tal-ilsien u d-dwiefer fit-territorju tal-Unjoni, għal diżinfezzjoni fuq il-post tar-roti jew ta' kull parti oħra tal-vettura li titqies neċessarja biex jitnaqqas dan ir-riskju.
               
            
                  (13)
               
               
                  Barra minn hekk, għalkemm l-importazzjonijiet ta' annimali ħajjin ta' speċijiet suxxettibbli għall-marda tal-ilsien u d-dwiefer mhumiex awtorizzati minn kull pajjiż fl-Afrika, skont id-Direttiva tal-Kunsill 2009/156/KE, hija awtorizzata l-importazzjoni ta' ċerti kategoriji ta' ekwidi li ġejjin mill-Alġerija, mil-Libja u mit-Tuneżija u skont id-Deċiżjoni tal-Kummissjoni 2010/57/UE (3) huwa permess li jsir it-tranżitu fl-Unjoni tal-ekwidi li ġejjin minn dawk il-pajjiżi terzi u qegħdin fi triqthom lejn pajjiż terz ieħor. (4). Għaldaqstant, l-Istati Membri għandu jkollhom il-possibbiltà li jissuġġettaw il-vetturi għall-ġarr tal-bhejjem ħajjin li jittrasportaw ekwidi li ġejjin minn dawk il-pajjiżi terzi, għal diżinfezzjoni fuq il-post tar-roti jew ta' kull parti oħra tal-vettura li titqies neċessarja biex jitnaqqas ir-riskju ta' introduzzjoni tal-marda tal-ilsien u d-dwiefer fl-Unjoni.
               
            
                  (14)
               
               
                  Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DIN ID-DEĊIŻJONI:
      Artikolu 1
      Għall-finijiet ta' din id-Deċiżjoni, “vettura għall-ġarr tal-bhejjem” jew “bastiment għall-ġarr tal-bhejjem” tfisser kull vettura jew bastiment li qed jintużaw jew li ntużaw għat-trasportazzjoni ta' annimali terrestri ħajjin.
      Artikolu 2
      1.   L-Istati Membri għandhom jiżguraw li mal-wasla tal-operatur jew tas-sewwieq ta' vettura għall-ġarr tal-bhejjem jew ta' bastiment għall-ġarr tal-bhejjem mill-Alġerija, il-Marokk, il-Libja jew it-Tuneżija, jipprovdi fil-punt tad-dħul tal-Unjoni, informazzjoni lill-awtorità kompetenti tal-Istat Membru li turi li l-bhejjem jew il-kompartament tal-ġarr, fejn applikabbli l-kaxxa tat-trakk, ir-rampa tat-tagħbija, it-tagħmir li jkun miss mal-annimali, ir-roti u l-kabina tas-sewwieq u l-ħwejjeġ u l-bwiez protettivi użati matul il-ħatt, tnaddfu u ġew diżinfettati wara l-aħħar ħatt tal-annimali.
      2.   L-informazzjoni msemmija fil-paragrafu 1 għandha tiġi inkluża f'dikjarazzjoni mimlija skont il-mudell stipulat fl-Anness I jew fi kwalunkwe format ieħor ekwivalenti li jinkludi mill-inqas l-informazzjoni stipulata f'dak il-mudell.
      3.   Il-kopja oriġinali tad-dikjarazzjoni msemmija fil-paragrafu 2 għandha tinżamm mill-awtorità kompetenti għal perjodu ta' tliet snin.
      Artikolu 3
      1.   L-awtorità kompetenti tal-Istat Membru tal-punt tad-dħul fl-Unjoni għandha tikkontrolla viżwalment il-vetturi għall-ġarr tal-bhejjem li ġejjin mill-Alġerija, il-Libja, il-Marokk jew it-Tuneżija sabiex tiddetermina jekk tnaddfux u ġewx diżinfettati b'mod sodisfaċenti.
      2.   L-awtorità kompetenti responsabbli mill-ħruġ taċ-ċertifikat tas-saħħa tal-annimali għall-importazzjoni fl-Alġerija, il-Libja, il-Marokk jew it-Tuneżija ta' annimali ħajjin li jridu jinġarru, għandha tikkontrolla viżwalment il-vetturi għall-ġarr tal-bhejjem sabiex tiddetermina jekk tnaddfux u ġewx diżinfettati b'mod sodisfaċenti qabel it-tagħbija tal-annimali.
      3.   Jekk il-kontrolli msemmija fil-paragrafi 1 u 2 juru li t-tindif u d-diżinfezzjoni twettqu b'mod sodisfaċenti jew jekk l-awtoritajiet kompetenti minbarra l-miżuri stipulati fil-paragrafu 1, ordnaw, organizzaw u wettqu diżinfezzjoni addizzjonali ta' vetturi jew bastimenti għall-ġarr tal-bhejjem li tnaddfu qabel, l-awtorità kompetenti għandha tiddikjara dak il-fatt billi toħroġ ċertifikat skont il-mudell stabbilit fl-Anness II.
      4.   Jekk il-kontrolli msemmija fil-paragrafi 1 u 2 juru li t-tindif u d-diżinfezzjoni tal-vettura jew tal-bastiment għall-ġarr tal-bhejjem ma twettqux b'mod sodisfaċenti, l-awtorità kompetenti għandha tieħu waħda mill-miżuri li ġejjin:
      
                  (a)
               
               
                  tordna li l-vettura jew il-bastiment għall-ġarr tal-bhejjem jitnaddaf u jiġi diżinfettat kif suppost f'post innominat mill-awtorità kompetenti, viċin kemm jista' jkun tal-punt tad-dħul fl-Istat Membru kkonċernat u toħroġ iċ-ċertifikat imsemmi fil-paragrafu 3;
               
            
                  (b)
               
               
                  jekk ma jkunx hemm faċilità adattata għat-tindif u d-diżinfezzjoni viċin il-punt tad-dħul jew jekk hemm riskju li l-prodotti residwi tal-annimali jistgħu jiġu rilaxxati minn vettura jew bastiment għall-ġarr tal-bhejjem mhux imnaddaf:
                  
                              (i)
                           
                           
                              tiċħad id-dħul fl-Unjoni tal-vettura jew tal-bastiment għall-ġarr tal-bhejjem; jew
                           
                        
                              (ii)
                           
                           
                              twettaq diżinfezzjoni preliminarja fuq il-post tal-vettura jew tal-bastiment għall-ġarr tal-bhejjem li ma jkunx tnaddaf jew ġie diżinfettat b'mod sodisfaċenti sakemm titwettaq l-applikazzjoni tal-miżuri stipulati fil-punt (a).
                           
                        
            5.   Il-kopja oriġinali taċ-ċertifikat imsemmi fil-paragrafu 3 għandha tinżamm mill-operatur jew mis-sewwieq tal-vettura għall-ġarr tal-bhejjem għal perjodu ta' tliet snin. L-awtorità kompetenti għandha żżomm kopja ta' dak iċ-ċertifikat għal perjodu ta' tliet snin.
      Artikolu 4
      L-awtorità kompetenti tal-Istat Membru tal-punt tad-dħul fl-Unjoni tista' tissuġġetta kull vettura li tkun ittrasportat għalf li jkun ġej mill-Alġerija, il-Libja, il-Marokk jew it-Tuneżija u li minnha ma jistax jiġi eskluż ir-riskju sinifikanti tal-introduzzjoni tal-marda tal-ilsien u d-dwiefer fl-Unjoni, għal diżinfezzjoni fuq il-post tar-roti jew ta' kull parti oħra tal-vettura li titqies neċessarja biex jitnaqqas dan ir-riskju.
      Artikolu 5
      L-awtorità kompetenti tal-Istat Membru tal-post tad-dħul ta' spezzjoni fil-fruntiera tista' tissuġġetta vetturi għall-ġarr tal-bhejjem li jittrasportaw ekwidi mill-Alġerija, il-Libja jew it-Tuneżija li jiġu introdotti fl-Unjoni skont id-dispożizzjonijiet tad-Direttiva 2009/156/KE u f'każ ta' tranżitu skont id-Deċiżjoni 2010/57/UE, u li minnhom ma jistax jiġi eskluż ir-riskju sinifikanti tal-introduzzjoni tal-marda tal-ilsien u d-dwiefer fit-territorju tal-Unjoni, għal diżinfezzjoni fuq il-post tar-roti jew ta' kull parti oħra tal-vettura li titqies neċessarja biex jitnaqqas dan ir-riskju.
      Artikolu 6
      Din id-Deċiżjoni għandha tapplika sal-1 ta' Ottubru 2015.
      Artikolu 7
      Din id-Deċiżjoni hija indirizzata lill-Istati Membri.
      
         Magħmul fi Brussell, id-29 ta' Settembru 2014.
         
            
               Għall-Kummissjoni
            
            Tonio BORG
            
               Membru tal-Kummissjoni
            
         
      
      
         (1)  ĠU L 268, 24.9.1991, p. 56.
      
         (2)  ĠU L 24, 30.1.1998, p. 9.
      
         (3)  Id-Direttiva tal-Kunsill 2009/156/KE tat-30 ta' Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta' ekwidi (ĠU L 192, 23.7.2010, p. 1).
      
         (4)  Id-Deċiżjoni tal-Kummissjoni 2010/57/UE tat-3 ta' Frar 2010 li tistabbilixxi garanziji tas-saħħa għat-tranżitu tal-equidae (razza taż-żwiemel) li jkunu qegħdin jiġu ttrasportati mit-territorji elenkati fl-Anness I tad-Direttiva tal-Kunsill 97/78/KE (ĠU L 32, 4.2.2010, p. 9).
      
         ANNESS I
         Dikjarazzjoni mudell li trid tingħata mill-operatur/mis-sewwieq tal-vettura/tal-bastiment għall-ġarr tal-bhejjem li ġej mill-Alġerija, il-Libja, il-Marokk u t-Tuneżija
         Jien, l-operatur/is-sewwieq tal-vettura/tal-bastiment għall-ġarr tal-bhejjem (1)
         
         niddikjara li:
         
                     —
                  
                  
                     Il-ħatt l-aktar riċenti tal-annimali u l-għalf sar fi:
                     
                                 Pajjiż, reġjun, post
                              
                              
                                 Data (jj.xx.ssss)
                              
                              
                                 Ħin (ss:mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
               
                     —
                  
                  
                     Wara l-ħatt, il-vettura/il-bastiment għall-ġarr tal-bhejjem tnaddfet u ġiet diżinfettata. It-tindif u d-diżinfezzjoni inkludew il-kompartiment tal-bhejjem jew tat-tagħbija, [il-kaxxa tat-trakk] (2), ir-rampa tat-tagħbija, it-tagħmir li jkun miss mal-annimali, ir-roti u l-kabina tas-sewwieq u l-ħwejjeġ u l-bwiez protettivi użati matul il-ħatt.
                  
               
                     —
                  
                  
                     It-tindif u d-diżinfezzjoni twettqu fi:
                     
                                 Pajjiż, reġjun, post
                              
                              
                                 Data (jj.xx.ssss)
                              
                              
                                 Ħin (ss:mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
               
                     —
                  
                  
                     Id-diżinfettant intuża skont il-konċentrazzjonijiet rakkomandati mill-manifattur (3):
                  
               
                     —
                  
                  
                     It-tagħbija li jmiss ta' annimali se sseħħ fi:
                     
                                 Pajjiż, reġjun, post
                              
                              
                                 Data (jj.xx.ss)
                              
                              
                                 Ħin (ss:mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
                                 Data
                              
                              
                                 Post
                              
                              
                                 Firma tal-operatur/tas-sewwieq
                              
                           
                                  
                              
                              
                                  
                              
                              
                                  
                              
                           
                                 Isem l-operatur/is-sewwieq tal-vettura għall-ġarr tal-bhejjem u l-indirizz kummerċjali (f'ittri kbar)
                              
                           
               
            (1)  Daħħal in-numru tal-pjanċa tar-reġistrazzjoni/ta' identifikazzjoni tal-vettura/tal-bastiment għall-ġarr tal-bhejjem.
         
            (2)  Ħassar jekk mhux applikabbli.
         
            (3)  Indika s-sustanza u l-konċentrazzjoni tagħha.
      
      
         ANNESS II
         Ċertifikat ta' tindif u diżinfezzjoni għall-vetturi/għall-bastimenti għall-garr tal-bhejjem li ġejjin mill-Alġerija, il-Libja, il-Marokk u t-Tuneżija
         Jien, li hawn taħt jidher ismi, niċċertifika uffiċjalment li spezzjonajt:
         
                     1.
                  
                  
                     il-vetturi/il-bastimenti għall-ġarr tal-bhejjem bil-pjanċi tar-reġistrazzjoni/ta' identifikazzjoni (1) llum u permezz ta' kontroll viżiv sibt il-kompartament tal-bhejjem jew tat-tagħbija, [il-kaxxa tat-trakk] (2), ir-rampa tat-tagħbija, it-tagħmir li jkun miss mal-annimali, ir-roti u l-kabina tas-sewwieq u l-ħwejjeġ u l-bwiez protettivi użati matul il-ħatt, imnaddfa b'mod sodisfaċenti.
                  
               
                     2.
                  
                  
                     l-informazzjoni mressqa fil-forma ta' dikjarazzjoni kif stipulat fl-Anness I tad-Deċiżjoni ta' Implimentazzjoni tal-Kummissjoni 2014/689/UE jew fi kwalunkwe forma ekwivalenti oħra li tkopri l-punti stipulati fl-Anness I tad-Deċiżjoni ta' Implimentazzjoni 2014/689/UE.
                     
                                 Data
                              
                              
                                 Ħin
                              
                              
                                 Post
                              
                              
                                 Awtorità kompetenti
                              
                              
                                 Firma tal-uffiċjal (*)
                                 
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Timbru:
                              
                              
                                 Isem f'ittri kbar:
                              
                           
               
            (1)  Daħħal in-numru/i tal-pjanċa tar-reġistrazzjoni/ta' identifikazzjoni tal-vettura/i/bastiment/i għall-ġarr tal-bhejjem.
         
            (2)  Ħassar jekk mhux applikabbli.
         
            (*)  Il-kulur tat-timbru u l-firma għandu jkun differenti minn dak użat għall-istampar.